text: Kokainsælger fik lyndom
  11 marts 2018 kl. 12.29
  Der gik mindre end 12 timer fra en 25-årig mand i Horsens blev afsløret som kokainsælger, til han blev sendt i fængsel med en dom på et år og tre måneder bag lås og slå.
  Den 25-årige blev anholdt i en lejlighed i Horsens torsdag aften kort før midnat og blev fundet i besiddelse af ca. 9 gram kokain og 12.000 kroner i kontanter, hvorfor man efterfølgende valgte at ransage hans bopæl. Her fandt man yderligere ca. 128 gram kokain, så den samlede besiddelse nåede op på 137,3 gram.
  Manden blev fredag formiddag fremstillet i grundlovsforhør ved Retten i Horsens, hvor han erkendte sig skyldig i at have besiddet den fundne mængde kokain med henblik på salg.
  Da såvel den sigtede som anklagemyndigheden var indstillet på at få sagen afgjort som en såkaldt ”straksdom”, besluttede retten at idømme manden ubetinget fængsel i 1 år og 3 måneder, oplyser Sydøstjyllands Politi i en pressemeddelelse.
  Den 25-årige tog betænkningstid i forhold til udmålingen af straffen - men begyndte straks sin afsoning.
  